Chambord
Store norske leksikon,Kunst og estetikk,Arkitektur og landskap,Arkitekturhistorie,Renessansens arkitekturhistorie
Chambord er et slott i Loire-dalen, Frankrike. Det er det største og mest berømte av renessanseslottene i dalen. Slottet og parken står på UNESCOs Liste over verdens kultur- og naturarv. Frans 1 rev en tidligere borg og påbegynte i 1519 oppførelsen av det nåværende slottet, et av de første renessanseslott nord for Alpene. Planen har imidlertid middelalderlige trekk med et sentralt hovedtårn, donjon, i midten, omgitt av en lukket firkantet gård med mektige hovedtårn i hvert hjørne. Slottet ellers er smykket med en rekke mindre tårn, karnapper og gavler. I midten av donjonen er den berømte dobbelte vindeltrappen, som kongen måtte bygge inn på grunn av trekk. Chambord har klar fransk karakter, men ennå med et islett av italiensk formspråk. Det er muligens tegnet av den italienske arkitekten Domenico da Cortona.
Chambord ble bygd som jaktslott for kongen, og med de vakre omgivelser er det vel egnet, omgitt av en park på 5500 hektar hvorav 4500 er skog. Det hele er sluttet inne av en mur på 32 km, Frankrikes lengste. Etter Frans 1, som ofte besøkte slottet, ble det mindre brukt. Ludvig 13 drog dit, men mest berømt er Ludvig 14s opphold, da blant annet Molière bodde der. Under revolusjonen ble Chambord plyndret i 1792 for nesten alt sitt innbo, og kjøpt som nasjonaleiendom. Det ble senere gitt til greven av Chambord, og var fra 1932 statseiendom. Les mer i Store norske leksikon Arkitektur i Frankrike   renessansen - arkitektur